Deurbraak oor rooftogte by selfoonwinkelsArgieffoto Die polisie het ŉ deurbraak gemaak oor rooftogte by selfoonwinkels in Nelson Mandelabaai. Sers. Majola Nkohli, woordvoerder van die polisie, het gesê polisiebeamptes het Donderdagaand met ŉ lasbrief ŉ huis in Dwangustraat, KwaNobuhle, deursoek. Beamptes het inligting ontvang dat gesteelde goedere op die perseel versteek word. “Beamptes het op die toneel beslag gelê op elf nuwe selfone en drie vuurwapens, waarvan twee speelgoedpistole was,” het Nkohli gesê. “Die vuurwapens was in die slaapkamer versteek. Die polisie het ook ŉ rooi Toyota Corolla geskut vir verdere ondersoek. Drie mans wat in die huis was, is in hegtenis geneem.” Nkohli het bygevoeg ŉ ondersoek het aan die lig gebring dat die verdagtes verbind word met ŉ sakeroof van ŉ selfoonwinkel in Markstraat, Uitenhage op Woensdag, 28 Maart, waar ŉ hoeveelheid selfone gesteel is. Die drie mans, tussen 24 en 40 jaar oud, sal Dinsdag in die Uitenhage-landdroshof verskyn op verskeie aanklagte, onder meer sakeroof en die besit van ŉ ongelisensieerde vuurwapen. Volgens Nkohli word die verdagtes vermoedelik ook verbind met die rooftog van nog ŉ selfoonwinkel in Port Elizabeth verlede week.